แอสเซทพลัสขายกองตราสารหนี้ชู2.25%
บลจ.แอสเซท พลัส เสนอขายกองทุนเปิดแอสเซทพลัสทวีเงินออม 2&nbsp; ลงทุนในตราสารหนี้ไทย อายุ 6 เดือน ผลตอบแทน 2.25% ต่อปี
23 ก.พ. 2554

บลจ.แอสเซท พลัส เสนอขายกองทุนเปิดแอสเซทพลัสทวีเงินออม 2  ลงทุนในตราสารหนี้ไทย อายุ 6 เดือน ผลตอบแทน 2.25% ต่อปี
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน แอสเซท (บลจ.) พลัส เปิดเผยว่า  แนวโน้มอัตราผลตอบแทนตราสารหนี้ระยะสั้นน่าจะปรับขึ้นต่อเนื่องตามการทยอยปรับตัวขึ้นของอัตราดอกเบี้ยนโยบาย ในขณะที่ส่วนต่างผลตอบแทนตราสารหนี้ภาครัฐและเอกชนปรับตัวขึ้นเช่นกัน ส่งผลให้หุ้นกู้เอกชนไทยน่าสนใจลงทุนมากขึ้น โดยคาดว่าการประชุมคณะกรรมการนโยบายการเงิน ( กนง. ) ในเดือน มี.ค.นี้ น่าจะมีการปรับขึ้นอัตราดอกเบี้ยนโยบายอีกครั้งซึ่งตลาดได้รับรู้การปรับขึ้นอัตราดอกเบี้ยนี้ไปแล้ว
ส่วนแนวโน้มอัตราดอกเบี้ยในช่วงไตรมาส 2 ตั้งแต่เดือน เม.ย.เป็นต้นไป จะต้องจับตาดูอัตราเงินเฟ้อว่าจะปรับขึ้นหรือไม่ ซึ่งเป็นปัจจัยที่ต้องติดตามต่อไป บริษัทจึงยังคงแนะนำให้ลงทุนในตราสารหนี้ระยะสั้นๆ ไม่เกิน 6 เดือน เพื่อไม่ให้เสียโอกาสการปรับขึ้นอัตราดอกเบี้ยในอนาคต ซึ่งกองทุนตราสารหนี้ที่ลงทุนในตราสารหนี้เอกชนคุณภาพในประเทศ ระยะสั้นๆ ยังคงเป็นทางเลือกหนึ่งที่น่าสนใจลงทุน 
นอกจากนี้ในวันที่ 24 ก.พ.นี้ บลจ.แอสเซท พลัส จะเปิดเสนอขายและรับซื้อคืนรอบใหม่ (Rollover) กองทุนเปิดแอสเซทพลัสทวีเงินออม 2 (ASP-MMF2)  ซึ่งเป็นกองทุนตราสารหนี้ไทยที่เปิดเสนอขายทุกรอบ 6 เดือน โดยในรอบการลงทุนนี้ กองทุนจะลงทุนในตราสารหนี้เอกชนที่มีฐานะการเงินดี มีความสามารถในการชำระคืนเงินต้น และดอกเบี้ยสูง อายุ 6 เดือน เช่น ตั๋วแลกเงิน บริษัท จัดการและพัฒนาทรัพยากรน้ำภาคตะวันออก (EASTW) บริษัท โรงแรมเซ็นทรัล พลาซา (CENTEL) บริษัท สวนอุตสาหกรรมโรจนะ (ROJANA) ธนาคารทิสโก้ (TISCO) และบริษัท เอเซียเสริมกิจลีสซิ่ง (ASK) โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 2.25% ต่อปี